钦定古今图书集成/明伦汇编/官常典/第599卷 > 杜杞
## 钦定古今图书集成/明伦汇编/官常典/第599卷 > 杜杞

按《仪真县志》，杞以祖镐荫，补官将作监主簿，以太子
中舍知建阳县，除民无名租以万计。累迁尚书虞部
员外郎、知横州。时安化蛮寇边，杀知宜州王世宁，朝
议出兵讨之。杞言“岭南诸郡，无城郭甲兵之备，愿择
文臣识权变、练达岭外事者，以为牧守使，经制边事，
当自安。”庆历初，盗起京西，焚光化军，逐守吏。上问谁
可任者，宰相言：“杞名家子，通知古今，宜可用。”乃授京
西转运按察使。居数月，贼平。明年，广西蛮区希范、蒙
赶反，破环州。宰相忆杞守横时，言宜知蛮利害，召对
称旨，擢广南西路转运、按察安抚使。先以书谕蛮，听
其自新。次宜州，蛮无至者，乃勒兵乘其怠，急击之，攻
破白崖、黄泥、九居山砦及五洞，尽焚其山林积聚，斩
首百馀级，复环州。希范走赶来降。杞谋诸将佐曰：“威
不足以致，则恩不能以怀，此其所以数叛也。今兵虽
幸胜，蛮特败而来，岂真降者耶？啖之以利，后必复动。
吾先威而后信，庶几信可立也。”乃为曼陀罗酒，大会
环州，即坐中生致六百馀人，诛之。后三日，兵破荔波
洞，擒希范至，醢之，赐诸溪洞，群蛮慑伏，威畅。南海。御
史劾杞杀降失信，诏戒谕之。迁两浙转运使，筑钱塘
堤以除海患。明年，徙河北。召见，奏事，拜天章阁待制、
环庆路经略安抚使、知庆州。杞上言：“杀降者臣也，得
罪不敢辞，将吏劳未录，臣未敢受命。”因为行赏。时贼
首率众千馀人内附，夏人以兵索之，有诏责杞，杞言：
“彼违誓举兵，不可与。”因移檄夏人，不偿所掠，则不可
得。既而兵亦罢去。杞博览，兼通阴阳术数，自言：“吾年
四十六，死矣。”至皇祐二年，果卒。天子震悼，赙恤其家，
仍官其子兵部员外郎，阶朝奉郎，勋护军。杞有文集、
奏议行世，其治边有方条，夏人不敢复动。